Document ID: 32006D0903

ODLOČBA KOMISIJE
z dne 3. maja 2006
v zvezi s postopkom na podlagi člena 81 Pogodbe o ustanovitvi Evropske skupnosti in člena 53 Sporazuma EGP proti podjetjem Akzo Nobel NV, Akzo Nobel Chemicals Holding AB, EKA Chemicals AB, Degussa AG, Edison SpA, FMC Corporation, FMC Foret S.A., Kemira OYJ, L'Air Liquide SA, Chemoxal SA, Snia SpA, Caffaro Srl, Solvay SA/NV, Solvay Solexis SpA, Total SA, Elf Aquitaine SA in Arkema SA.
(Zadeva št. COMP/F/C.38.620 - vodikov peroksid in perborat)
(notificirano pod dokumentarno številko C(2006) 1766)
(Besedila v angleškem, francoskem in italijanskem jeziku so edina verodostojna)
(Besedilo velja za EGP)
(2006/903/ES)
1. POVZETEK KRŠITVE
1.1. Naslovniki
(1)
Ta odločba je naslovljena na naslednja podjetja:
-
Akzo Nobel NV („Akzo“)
-
Akzo Nobel Chemicals Holding AB („ANCH“)
-
EKA Chemicals AB („EKA“)
-
Degussa AG („Degussa“)
-
Edison SpA („Edison“)
-
FMC Corporation („FMC“)
-
FMC Foret S.A. („Foret“)
-
Kemira OYJ („Kemira“)
-
L'Air Liquide SA („Air Liquide“)
-
Chemoxal SA („Chemoxal“)
-
Snia SpA („Snia“)
-
Caffaro Srl („Caffaro“)
-
Solvay SA/NV („Solvay“)
-
Solvay Solexis SpA („Solexis“)
-
Total SA („Total“)
-
Elf Aquitaine SA („Elf Aquitaine“)
-
Arkema SA („Atofina“).
(2)
Naslovniki te odločbe so sodelovali v enotni in dolgotrajni kršitvi člena 81 Pogodbe in člena 53 Sporazuma EGP glede vodikovega peroksida in njegovega nadaljnjega proizvoda natrijevega perborata, ki je vključevala celotno ozemlje EGP („kršitev“). Obdobje kršitve, ki ga obravnava ta odločba, je od 31. januarja 1994 do 31. decembra 2000. Kršitev je v glavnem temeljila na izmenjavi med konkurenti tržno pomembnih ter zaupnih informacij o trgu in/ali informacij, pomembnih za podjetja, omejevanju in/ali nadzoru proizvodnje ter potencialnih in dejanskih zmogljivosti, razdeljevanju tržnih deležev in strank ter določanju in nadzoru (ciljnih) cen.
1.2. Sektor vodikovega peroksida in perborata
(3)
Vodikov peroksid je močno oksidacijsko sredstvo, ki se v industriji uporablja za vrsto namenov. Je prozorna, brezbarvna tekočina, ki jo je v prosti prodaji mogoče kupiti kot vodno raztopino v koncentracijah od 30 % do 70 %. Kot končni izdelek se vodikov peroksid uporablja kot belilno sredstvo pri industrijski proizvodnji celuloze in papirja, za beljenje tekstila, za razkuževanje ter za drugo okoljsko uporabo, kot je obdelava odpadnih vod. Vodikov peroksid se uporablja tudi kot surovina za proizvodnjo drugih nadaljnjih peroksidnih proizvodov, kot so peroksidne soli (ki vključujejo natrijev perborat) in perocetna kislina
(4)
Natrijev perborat se tako kot natrijev perkarbonat večinoma uporablja kot aktivna snov v sintetičnih detergentih in pralnih praških. Tudi natrijev perborat in natrijev perkarbonat sta bila predmet tega postopka, vendar pa glede na odgovore na obvestilo o nasprotovanju in dejstva, predstavljena na ustnem zaslišanju, ni mogoče ugotoviti, ali je kršitev vključevala tudi natrijev perkarbonat. Zato se ta odločba nanaša zgolj na dejanje kršitve glede vodikovega peroksida in natrijevega perborata, ne pa tudi glede natrijevega perkarbonata, kljub temu, da je obvestilo o nasprotovanju obravnavalo tudi natrijev perkarbonat.
1.3. Ponudba
(5)
Vodikov peroksid: v celotnem obdobju trajanja kršitve je bilo na območju EGP šest glavnih dobaviteljev: vodilno podjetje je bilo Solvay, z ocenjenim tržnim deležem [20-30] %, sledilo mu je podjetje EKA. Drugi dobavitelji so bili še Atofina, Kemira, Degussa in Foret. Air Liquide in Ausimont sta vodikov peroksid prodajala do junija 1998 oziroma maja 2002. Poleg tega je obstajalo še majhno število prodajnih posrednikov, ki so vodikov peroksid uvažali iz vzhodne Evrope in držav izven Evrope. V zadnjih letih na trg ni vstopilo nobeno novo podjetje.
(6)
Natrijev perborat: podjetja, dejavna v EGP v celotnem obdobju ali delu obdobja trajanja kršitve, so bila: Degussa, Foret, Solvay, Caffaro (ki pa je s proizvodnjo prenehalo v letu 1999), Atofina (ki je prenehalo s proizvodnjo v letu 1999), Air Liquide (prenehalo leta 1994) in Ausimont.
1.4. Povpraševanje
(7)
V času trajanja kršitve so bili glavni kupci vodikovega peroksida v EGP razmeroma maloštevilni (šest do osem), večinoma iz področja celuloze in papirja, ki so si lahko s pogajanji zagotovili pogodbe za celotno EGP po cenah, veljavnih za celotni EGP.
(8)
Glavni kupci (kot npr. skandinavski in nemški proizvajalci celuloze in papirja) so si s pogajanji zagotovili pogodbe z enotno ceno za dobavo na različne lokacije po celotnem EGP. Tako je stroške transporta kril dobavitelj, ki si je zato prizadeval dobiti vodikov peroksid iz vira, ki je bil geografsko blizu obratom kupcev.
(9)
Na področju peroksidnih soli je v času trajanja kršitve na strani povpraševanja obstajalo zelo majhno število velikih večnacionalnih podjetij: 75-80 % nakupov peroksidnih soli je bilo osredotočenih v rokah majhnega števila kupcev. Vsi so svoje nakupovalne dejavnosti za celotno Evropo vodili centralizirano, pri čemer so se dvakrat letno pogajali o nakupih. Običajno so kupovali peroksidne soli pri več kot le enem dobavitelju, da bi tako ohranili določeno stopnjo konkurenčnega pritiska.
1.5. Geografski obseg
(10)
Kršitev je obsegala celotni EGP, kjer je obstajalo povpraševanje po proizvodu, ki je predmet preiskave.
1.6. Delovanje kartela
(11)
Obdobje kršitve, ki ga obravnava ta odločba, je od 31. januarja 1994 do 31. decembra 2000.
(12)
Skrivoma dogovorjena ravnanja so obsegala naslednja področja: vključevala so izmenjavo informacij, povezanih s trgom (vključno s cenami in obsegom prodaje), delitev trga, omejevanje/nadzor proizvodnje in nabavnih virov ter tudi določanje cen vodikovega peroksida in natrijevega perborata. Skrivni dogovori o teh dveh proizvodih veljajo za povezane in predstavljajo del enotne splošne sheme ter zato predstavljajo enotno kršitev, čeprav bi delovanje glede vodikovega peroksida in natrijevega perborata ločeno prav tako spadalo v okvir prepovedi iz člena 81(1) Pogodbe.
1.7. Postopek
(13)
V decembru 2002 je podjetje Degussa obvestilo Komisijo o obstoju kartela v sektorju vodikovega peroksida in natrijevega perborata ter izrazilo željo, da bi s Komisijo sodelovalo po določilih Obvestila Komisije o imuniteti pred globami in zmanjševanju glob v primerih kartelov iz leta 2002 („obvestilo o prizanesljivosti“) (1). Podjetje Degussa je Komisiji posredovalo dokaze, ki so v marcu 2003 omogočili izvedbo inšpekcijskih pregledov v prostorih treh podjetij (preiskava proti drugim podjetjem je sprva potekala v obliki zahtevkov za informacije).
(14)
Po inšpekcijskem pregledu je pet drugih podjetij podalo vlogo za zmanjšanje globe. Trem podjetjem, tj. EKA, Atofina in Solvay, so bile vloge za zmanjšanje globe odobrene, v skladu s točkama 23 in 26 obvestila o prizanesljivosti. Vlogi podjetij Kemira in Solexis sta bili zavrnjeni.
2. GLOBE
2.1. Osnovni znesek
(15)
Osnovni znesek globe se določi glede na težo in trajanje kršitve.
2.1.1. Teža
(16)
Pri ocenjevanju teže kršitve Komisija upošteva naravo kršitve, njen dejanski vpliv na trg, kjer je ta vpliv mogoče izmeriti, in velikost upoštevnega geografskega trga.
(17)
Ob upoštevanju narave izvršene kršitve, dejstva, da je zagotovo imela učinek ter dejstva, da je obsegala celotni EGP, kjer je vrednost skupnega trga vodikovega peroksida in natrijevega perborata znašala okoli 470 milijonov EUR v letu 1999, ki je bilo zadnje celo leto kršitve, Komisija meni, da so podjetja, na katera je naslovljena ta odločba, storila zelo hudo kršitev člena 81 Pogodbe in člena 53 Sporazuma EGP.
2.1.2. Različno obravnavanje
(18)
V kategoriji zelo hudih kršitev razpon možnih glob omogoča uporabo različnega obravnavanja podjetij, da se tako upošteva dejanska gospodarska zmogljivost kršiteljev pri povzročanju precejšnje škode konkurenci. To je primerno, kadar obstajajo med podjetji, ki so sodelovala v kršitvi, velike razlike med njihovimi tržnimi deleži, kot je temu tako v tem primeru.
(19)
Ob oceni prometa z zadevnimi proizvodi za vsako podjetje in z njegovo primerjavo s celotnim prometom z vodikovim peroksidom in natrijevim perboratom, da se tako določi posamezno težo, je Komisija upoštevala dejstvo, da so nekatera podjetja delovala na trgu le z enim od obeh zadevnih proizvodov. S tem je Komisija upoštevala dejanski učinek, ki ga je nezakonito ravnanje vsakega podjetja imelo za konkurenco. Zaradi različnih oblik, v katerih se vodikov peroksid in natrijev perborat lahko prodajata, se zdi, da je obseg celotne vrednosti prodaje najzanesljivejši pokazatelj zmogljivosti podjetij. Te številke kažejo, da je bilo podjetje Solvay največji tržni akter v EGP z deležem skupne prodaje okoli [20-30] %. Zato se ga uvrsti v prvo kategorijo. Podjetje Degussa z [10-20] % tržnim deležem se uvrsti v drugo kategorijo. Foret, EKA, Atofina, Kemira in Ausimont z deleži [5-15] %, se uvrstijo v tretjo kategorijo. Caffaro, s tržnim deležem pri natrijevem perboratu okoli [5-10] % v zadnjem celotnem letu, letu 1998, ter deležem prodaje glede na skupni trg vodikovega peroksida in natrijevega perborata [1-5] %, se uvrsti v četrto kategorijo.
(20)
V primeru podjetja Caffaro Komisija upošteva, da kljub številnim povezavam, ki obstajajo med obema proizvodoma, ni bilo ugotovljeno, da je podjetje Caffaro vedelo ali bi zagotovo moralo vedeti za splošno shemo protikonkurenčnih dogovorov. Zato se, glede na okoliščine primera, za podjetje Caffaro začetna globa zmanjša za 25 %.
2.1.3. Učinkovito odvračanje
(21)
Znotraj kategorije zelo hudih kršitev stopnja možnih glob omogoča tudi določitev glob na ravni, ki zagotavlja zadosten odvračalni učinek, ob upoštevanju velikosti vsakega podjetja. V zvezi s tem Komisija ugotavlja, da je v letu 2005, zadnjem finančnem letu pred sprejetjem te odločbe, svetovni promet podjetja Total znašal 143 milijard EUR, podjetja Elf Aquitaine 120 milijard EUR, Akzo 13 000 milijonov EUR, Degussa 11 750 milijonov EUR, Solvay 8 560 milijonov EUR in podjetja Edison 6 650 milijonov EUR. Zato Komisija meni, da je primerno globo za podjetje Total pomnožiti s faktorjem 3, ki temelji na velikosti matičnih podjetij Elf Aquitaine in Total, ki imata vsako promet veliko preko 100 milijard EUR. Podjetji AKZO in Degussa, vsako s prometom okoli 10 % prometa podjetja Total, sta kljub temu še vedno zelo veliki podjetji s prometom, ki močno presega 10 000 milijonov EUR. Zato se zdi primerno globo za ti podjetji pomnožiti s faktorjem 1,75. Ob upoštevanju dejstva, da je promet podjetja Solvay znašal 8 560 milijonov EUR, Komisija meni, da je primerno globo za podjetje Solvay pomnožiti s faktorjem 1,5. Ob upoštevanju dejstva, da je promet podjetja Edison znašal 6 650 milijonov EUR, Komisija meni, da je primerno globo za to podjetje pomnožiti s faktorjem 1,25. Ob upoštevanju dejstva, da je podjetje Ausimont prešlo pod drugo podjetje, okoliščine primera narekujejo, da faktor velja zgolj za globo, naloženo podjetju Edison.
2.1.4. Povečanje zaradi trajanja
(22)
Podjetja Degussa, Solvay in Kemira so pri kršitvi sodelovala od 31. januarja 1994 do 31. decembra 2000, kar je obdobje šestih let in enajstih mesecev. Ta podjetja so storila dolgotrajno kršitev. Zato se začetna vsota poveča za 10 % za vsako polno leto kršitve. Nadalje se poveča za 5 % za morebitno preostalo obdobje 6 mesecev ali več, vendar manj kot eno leto. To za vsako podjetje pomeni 65-odstotno povišanje začetne vsote. Podjetje EKA je sodelovalo pri kršitvi od 31. januarja 1994 do 31. decembra 1999, kar je obdobje petih let in enajstih mesecev, podjetji Atofina in Ausimont pa sta pri kršitvi sodelovali od 12. maja 1995 do 31. decembra 2000, kar pomeni obdobje petih let in sedmih mesecev. To za vsako podjetje pomeni 55-odstotno povišanje začetne vsote (2). Podjetje Foret je pri kršitvi sodelovalo od 29. maja 1997 do 13. decembra 1999, kar je obdobje dveh let in sedmih mesecev. To pomeni 25-odstotno povišanje začetne vsote. Podjetje Caffaro je pri kršitvi sodelovalo od 29. maja 1997 do 31. decembra 1998, kar je obdobje enega leta in sedmih mesecev. To pomeni 15-odstotno povišanje začetne vsote.
2.2. Oteževalne okoliščine
(23)
V obdobju, ko je kršitev potekala, so podjetja Atofina, Degussa, Edison in Solvay že bila naslovniki prejšnjih odločb Komisije v zvezi s kartelnimi dejavnostmi (3). Dejstvo, da so ta podjetja ponovila enako vrsto dejanja bodisi v enaki industriji bodisi v drugem sektorju od tistega, za katerega so že bila deležna kazni, kaže, da prvotne kazni teh podjetij niso spodbudila k spremembi njihovega ravnanja. To za Komisijo predstavlja oteževalno okoliščino. Ta oteževalna okoliščina upravičuje povečanje osnovnega zneska glob, naloženih zgoraj navedenim podjetjem, za 50 % (4).
2.3. Olajševalne okoliščine
(24)
V primeru podjetja Caffaro je primerno njegovo globo zaradi njegove nedejavne in majhne vloge pri kršitvi, v primerjavi z drugimi udeleženci v kartelu, zmanjšati za 50 %.
2.4. Uporaba meje 10 % prometa
(25)
Člen 23(2) Uredbe (ES) št. 1/2003 določa, da globa za vsako podjetje ne presega 10 % njegovega prometa. Glede 10 % zgornje meje, če „več naslovnikov sestavlja ‚podjetje‘, ki je gospodarski subjekt, odgovoren za kaznovano kršitev, […] se na dan sprejetja odločbe […] lahko zgornja meja izračuna na podlagi celotnega prometa tega podjetja, kar pomeni vseh njegovih sestavnih delov skupaj. V nasprotju s tem, če je ta gospodarska enota razpadla, ima vsak naslovnik odločbe pravico, da se ta zgornja meja določi posamično zanj“ (5).
(26)
Svetovni promet, ki ga je v letu 2005 doseglo podjetje Solexis, je znašal 256 190 307 EUR. Globa podjetju Solexis zato ne sme presegati 25,619 milijona EUR.
2.5. Uporaba obvestila o prizanesljivosti iz leta 2002
(27)
Podjetja Degussa, EKA, Atofina, Solvay, Solexis in Kemira so podala vloge po določilih obvestila o prizanesljivosti. V različnih stopnjah preiskave so sodelovala s Komisijo, da bi si zagotovila ugodno obravnavo, kot jo določa obvestilo o prizanesljivosti.
2.5.1. Točka 8 (a) - Imuniteta
(28)
Degussa je bil prvi evropski proizvajalec vodikovega peroksida in peroksidnih soli, ki je Komisijo obvestil o obstoju kartela na trgu vodikovega peroksida ter z vodikovim peroksidom povezanem trgu natrijevega perborata. Podjetje Degussa je v celoti, trajno in hitro sodelovalo v celotnem upravnem postopku Komisije ter je Komisiji zagotovilo vse razpoložljive dokaze v zvezi z domnevno kršitvijo, posredovalo podrobnosti o srečanjih konkurentov glede obeh proizvodov ter je tako Komisiji omogočilo dokazati obstoj kartela za oba proizvoda. Podjetje Degussa je svoje sodelovanje v domnevni kršitvi prekinilo najkasneje ob času, ko je zagotovilo dokaze v skladu s točko 8 (a) obvestila o prizanesljivosti, podjetje tudi ni poskušalo prisiliti drugih podjetij v sodelovanje v kršitvi. Zato je podjetje Degussa upravičeno do polne imunitete pred globo, ki bi jo bilo sicer deležno.
2.5.2. Točka 23(b), prva alinea (30-50 % zmanjšanje)
(29)
EKA je bilo drugo podjetje, ki je se je povezalo s Komisijo po določilih obvestila o prizanesljivosti, kar se je zgodilo 29. marca 2003, in je prvo podjetje, ki je izpolnilo zahteve točke 21 tega obvestila, saj je Komisiji zagotovilo dokaze, ki so predstavljali znatno dodano vrednost glede na dokaze, ki jih je Komisija že imela v času njihove predložitve.
(30)
Podjetje EKA je svoje sodelovanje v kršitvi prekinilo najkasneje ob času, ko je zagotovilo dokaze in v kršitvi ni več sodelovalo. Zato bo Komisija zmanjšala globo v razponu 30-50 %. Komisija je podjetju EKA odobrila 40 % zmanjpanje globe.
(31)
Dokazi podjetja EKA so Komisiji omogočili, da je lahko ugotovila obstoj kartela vse od 31. januarja 1994. Dokazi podjetja EKA za obdobje kršitve pred 14. oktobrom 1997 so se nanašali na dejstva, za katera Komisija prej ni vedela in se neposredno nanašajo na trajanje domnevnega kartela. V skladu s točko 23 obvestila o prizanesljivosti Komisija teh elementov ni upoštevala pri določanju globe, ki se naloži podjetju EKA.
2.5.3. Točka 23(b), druga alinea (20-30 % zmanjšanje)
(32)
Atofina (sedaj Arkema) je bilo drugo podjetje, ki je izpolnilo določbe točke 21 obvestila o prizanesljivosti, saj je Komisiji zagotovilo dokaze, ki so predstavljali znatno dodano vrednost glede na dokaze, ki jih je Komisija že imela v času njihove predložitve, poleg tega je podjetje Atofina, kolikor je znano Komisiji, svoje sodelovanje v kršitvi prekinilo najkasneje ob času, ko je zagotovilo dokaze. Zato je po določbah druge alinee točke 23(b) obvestila o prizanesljivosti upravičeno do 20-30 % zmanjšanja globe. Pri določanju ravni znižanja znotraj razpona 20-30 % je Komisija upoštevala čas, v katerem so bili predloženi dokazi z znatno dodano vrednostjo, in obseg, v kolikšnem ti predstavljajo takšno vrednost. Komisija je podjetju Atofina odobrila 30 % zmanjšanje globe, ki bi mu bila sicer naložena.
2.5.4. Točka 23 (b), tretja alinea (do 20 % zmanjšanje)
(33)
Solvay je bilo tretje podjetje, ki je izpolnilo zahteve točke 21 obvestila o prizanesljivosti. Četrtega aprila 2003, kmalu po tem, ko je bil 25. marca 2003 v prostorih podjetja opravljen inšpekcijski pregled na podlagi člena 14 Uredbe št. 17, je podjetje Solvay podalo vlogo po določilih obvestila o prizanesljivosti. Sestanek 4. aprila 2003 se je odvijal na zahtevo podjetja Solvay, podano 3. aprila 2003 (po tem, ko je svojo vlogo podalo podjetje Atofina). Vloga z dne 4. aprila 2003 je izpolnjevala zahteve točke 21 obvestila o prizanesljivosti, saj je podjetje Solvay Komisiji predložilo dokaze, ki so predstavljali znatno dodano vrednost glede na dokaze, ki jih je Komisija že imela. Podjetje Solvay je, kolikor je znano Komisiji, svoje sodelovanje v kršitvi prekinilo najkasneje ob času, ko je zagotovilo dokaze.
(34)
Podjetje Solvay trdi, da je 3. aprila 2003 zjutraj po telefonu vzpostavilo stik s Komisijo, da bi jo obvestilo, da želi Solvay podati vlogo po določilih obvestila o prizanesljivosti. Vloga podjetja Atofina, ki je bila podana 3. aprila 2003 ob 15:50 uri, je vključevala trinajst dokumentov, ki so bili, po trditvah podjetja Solvay, neberljivi in/ali nerazumljivi brez prepisa ali druge razlage, zato Komisija ni mogla uporabiti nobenega od teh dokumentov, dokler ni bila 26. maja 2003 zagotovljena polna razlaga, kar pa je v vsakem primeru po tem, ko je svojo vlogo za prizanesljivost podalo podjetje Solvay.
(35)
Podjetje Solvay trdi, da je odločilni dejavnik pri odločanju, ali je vloga za prizanesljivost upravičena do zmanjšanja globe po določilih obvestila o prizanesljivosti, objektivna kvaliteta posredovanih informacij glede na obseg, v kolikšnem so te koristne za Komisijo. Podjetje Solvay trdi, da je bila njegova vloga za prizanesljivost ustrezno podana 3. aprila 2003 zjutraj in je predstavljala znatno dodano vrednost tako glede vodikovega peroksida kot natrijevega perborata. Zato je upravičena do največjega zmanjšanja (50 %) glede na globo, ki bi bila sicer naložena za ta dva proizvoda.
(36)
Komisija meni, da sta vlogi podjetij EKA in Atofina imeli znatno dodano vrednost v skladu s točko 21 obvestila o prizanesljivosti pred prvo vlogo podjetja Solvay, ki je bila podana šele 4. aprila 2003. Zato Komisija zavrača trditve podjetja Solvay.
(37)
Podjetju Solvay je bilo odobreno 10 % zmanjšanje globe, ki bi mu bila sicer naložena.
2.5.5. Druge vloge po določilih obvestila o prizanesljivosti
(38)
Podjetji Solvay Solexis in Kemira sta prav tako vložili vlogi po določilih oddelka B obvestila o prizanesljivosti, vendar pa jima zaradi pomanjkanja znatne dodane dokazne vrednosti v njunih vlogah ni bilo podeljeno nikakršno zmanjšanje globe.
3. SKLEP
(39)
Naslednja podjetja so kršila člen 81(1) Pogodbe in člen 53 Sporazuma EGP, s tem, ko so v navedenem obdobju sodelovala v enotni in dolgotrajni kršitvi glede vodikovega peroksida in natrijevega perborata, ki je vključevala celotno ozemlje EGP in je v glavnem vključevala izmenjavo informacij med konkurenti o cenah in obsegu prodaje, dogovore o cenah, dogovore o zmanjšanju proizvodnih zmogljivosti v EGP ter nadzor protikonkurenčnih dogovorov:
(a)
Akzo Nobel NV, od 25. februarja 1994 do 31. decembra 1999;
(b)
Akzo Nobel Chemicals Holding AB, od 31. januarja 1994 do 31. decembra 1999;
(c)
EKA Chemicals AB, od 31. januarja 1994 do 31. decembra 1999;
(d)
Degussa AG, od 31. januarja 1994 do 31. decembra 2000;
(e)
Edison SpA, od 12. maja 1995 do 31. decembra 2000;
(f)
FMC Corporation, od 29. maja 1997 do 13. decembra 1999;
(g)
FMC Foret S.A., od 29. maja 1997 do 13. decembra 1999;
(h)
Kemira OYJ, od 31. januarja 1994 do 31. decembra 2000;
(i)
L'Air Liquide SA, od 12. maja 1995 do 31. decembra 1997;
(j)
Chemoxal SA, od 12. maja 1995 do 31. decembra 1997;
(k)
Snia SpA, od 29. maja 1997 do 31. decembra 1998;
(l)
Caffaro Srl, od 29. maja 1997 do 31. decembra 1998;
(m)
Solvay SA/NV, od 31. januarja 1994 do 31. decembra 2000;
(n)
Solvay Solexis SpA, od 12. maja 1995 do 31. decembra 2000;
(o)
Total SA, od 30. aprila 2000 do 31. decembra 2000;
(p)
Elf Aquitaine SA, od 12. maja 1995 do 31. decembra 2000;
(q)
Arkema SA, od 12. maja 1995 do 31. decembra 2000.
(40)
Za kršitve v prejšnji navedbi so bile podjetjem naložene naslednje globe:
(a)
Akzo Nobel NV, Akzo Nobel Chemicals Holding AB in EKA Chemicals AB, solidarno: 25,2 milijona EUR;
(b)
Degussa AG: 0 EUR;
(c)
Edison SpA: 58,125 milijona EUR, od česar 25,619 milijona EUR solidarno s podjetjem Solvay Solexis SpA;
(d)
FMC Corporation in FMC Foret S.A., solidarno: 25 milijonov EUR;
(e)
Kemira OYJ: 33 milijonov EUR;
(f)
L'Air Liquide SA in Chemoxal SA: 0 EUR;
(g)
Snia SpA in Caffaro Srl, solidarno: 1,078 milijona EUR;
(h)
Solvay SA/NV: 167,062 milijona EUR;
(i)
Arkema SA: 78,663 milijona EUR, od česar 42 milijonov EUR solidarno s podjetjem Total SA in 65,1 milijona EUR solidarno s podjetjem Elf Aquitaine SA.
(41)
Zgoraj našteta podjetjem je bilo odrejeno, da takoj prenehajo s kršitvami iz navedenega člena, če tega še niso storile, in da se vzdržijo kakršnih koli dejanj ali ravnanj, opisanih v navedbi (2) ter kakršnih koli dejanj ali ravnanj, ki imajo enak ali podoben cilj ali učinek.

Labels: 11
15
4
1